Waarom leef ek? (die sin van die lewe) - www.bybelkennis.co.za
Waarom leef ons? Vir wat? Prediker sê dat al die dinge waarmee ons onsself so besig hou, ja, die soek na eer, geld, plesier en wat nog alles, maar net ŉ gejaag na wind is.
As jy dink jy het dit gevang en jy maak jou hand oop, is daar niks in nie. Die dinge is alles verganklik. Dit hou nie. Jy dink dat as jy hoofseun kan word of miskien baie geld kan hê, gaan jy gelukkig wees, maar dit is ŉ gejaag na wind. As jy die een ding het, wil jy alweer die ander ook hê. Geluk lê nie in aardse dinge nie, want dit is te veranderlik en te verganklik. Boonop is die lewe ook nie regverdig nie. Al is jy die beste Christen, dinge gaan tog maar verkeerd loop. Daar is ŉ tyd vir alles, vir die goeie en die slegte (Prediker 3). Jesus het self nogal oor die sin van die lewe gepraat toe Hy gevra het: wat help dit jou dat jy alles in die lewe bereik, maar as jy in die hemel kom, het jy niks nie? (Matteus 16:24-26).
Jy moet liewer vir jou rykdom bymekaar maak in die hemel by God, want dit is permanent. Dit vergaan nie. Dit is moeilik om jou kop so te verander dat jy soos die Bybel dink. Dit beteken dat dit waaroor almal om jou so mal is, soos geld, modes, “in wees” en so aan, vir jou nie so belangrik moet wees nie, want dit hou nie. Dit is nie permanent nie. Nee, jy moet soos God leer dink. Jy moet die dinge wat vir God belangrik is probeer doen. Om goed te doen vir ander, om ŉ verskil rondom jou te maak deur lief te hê, deur ander te help… moet vir jou belangrik word. Dit is dinge wat nou niks sigbare voordeel vir jou bring nie, maar wat jou bankrekening in die hemel laat oorloop. En daardie bankrekening sal nooit tot niet gaan nie.
Die Bybelse boodskap moedig jou aan om die sin van jou lewe nie in tydelike dinge wat net ŉ rukkie hou, te soek nie. Nee, soek dinge wat regtig iets werd is en vir altyd gaan hou. Die dinge is God se dinge. Soek eers sy Koninkryk; ja, vind Hom eers in jou lewe… dan sal jy uitvind wat jou lewe regtig die moeite werd kan maak.